কুমিল্লায় সংঘর্ষের ঘটনায় ৮ কিশোর গ্যাং সদস্য গ্রেফতার

Mon, 20 Oct 2025 15:46:02 +0000

⁣কুমিল্লা ভিক্টোরিয়া কলেজের কান্দিরপাড় উচ্চ মাধ্যমিক শাখায় সংঘর্ষের ঘটনায় ৮ জন কিশোর গ্যাং সদস্যকে গ্রেফতার করেছে র‌্যাপিড অ্যাকশন ব্যাটালিয়ন (র‌্যাব)-১১।

র‌্যাবের পাঠানো প্রেস বিজ্ঞপ্তিতে জানানো হয়, গত ১৯ অক্টোবর ২০২৫ তারিখ বেলা ১২টার দিকে কলেজের অভ্যন্তরে আধিপত্য বিস্তারকে কেন্দ্র করে দুই পক্ষের মধ্যে সংঘর্ষের ঘটনা ঘটে। এ সময় ৫ শিক্ষার্থী গুরুতর আহত হন এবং তাদের কুমিল্লা মেডিকেল কলেজ হাসপাতালে ভর্তি করা হয়।

প্রাথমিক তদন্তে জানা যায়, সকাল ১১টার দিকে কলেজের বিজ্ঞান শাখার শিক্ষার্থী তানভিন সিফাতের সঙ্গে শিক্ষার্থী জিসান ও ফাহাদের কথা কাটাকাটি হয়। এক পর্যায়ে হাতাহাতির ঘটনাও ঘটে। পরে সিফাত তার বহিরাগত বন্ধুদের ডেকে আনে এবং তারা কলেজে প্রবেশ করে প্রতিপক্ষের উপর ধারালো অস্ত্র নিয়ে হামলা চালায়।

ঘটনার ভিডিও সামাজিক যোগাযোগমাধ্যমে ছড়িয়ে পড়লে ব্যাপক চাঞ্চল্যের সৃষ্টি হয়। বিষয়টি র‌্যাবের নজরে এলে তারা গোয়েন্দা নজরদারি ও ছায়াতদন্ত শুরু করে।

এরই ধারাবাহিকতায় র‌্যাব-১১ একটি বিশেষ অভিযানে কুমিল্লা নগরীর কান্দিরপাড় এলাকা থেকে সংঘর্ষে জড়িত ৮ কিশোর গ্যাং সদস্যকে গ্রেফতার করে।

র‌্যাব জানায়, গ্রেফতারকৃতদের বিরুদ্ধে প্রয়োজনীয় আইনানুগ ব্যবস্থা গ্রহণের জন্য তাদেরকে কুমিল্লা কোতয়ালী মডেল থানায় হস্তান্তর করা হয়েছে।