কুমিল্লা সীমান্তে বিজিবির বিশেষ অভিযান: বিদেশি পিস্তল, গুলি ও গাঁজা উদ্ধার

Mon, 03 Nov 2025 08:37:08 +0000

⁣⁣বর্ডার গার্ড বাংলাদেশ (বিজিবি) কুমিল্লা ব্যাটালিয়ন (১০ বিজিবি) সীমান্ত এলাকায় বিশেষ অভিযান চালিয়ে ২টি বিদেশি পিস্তল, ২টি ম্যাগাজিন, ২ রাউন্ড গুলি এবং ১২ কেজি গাঁজা উদ্ধার করেছে।

বিজিবি সূত্র জানায়, মহাপরিচালক, বর্ডার গার্ড বাংলাদেশ এর নির্দেশনা “বিজিবি হবে সীমান্তের নিরাপত্তা ও আস্থার প্রতীক” এ দীক্ষিত হয়ে কুমিল্লা ব্যাটালিয়ন (১০ বিজিবি) নিয়মিতভাবে সীমান্ত এলাকায় অস্ত্র, মাদকদ্রব্যসহ যে কোনো প্রকার চোরাচালান প্রতিরোধে অভিযান পরিচালনা করছে।

গোপন সংবাদের ভিত্তিতে ও ব্যাটালিয়ন অধিনায়কের দিকনির্দেশনায় সোমবার ভোরে যশপুর বিওপি’র একটি বিশেষ টহল দল সদর দক্ষিণ উপজেলার ধনপুর মাঠ এলাকায় অভিযান চালায়। সীমান্ত শূন্যরেখা থেকে প্রায় ২০০ গজ বাংলাদেশের অভ্যন্তরে টহল দলটি পরিত্যক্ত অবস্থায় উল্লিখিত অস্ত্র ও মাদকদ্রব্য উদ্ধার করে।

বিজিবি জানায়, উদ্ধারকৃত পিস্তল, গুলি ও গাঁজা পরবর্তী আইনানুগ ব্যবস্থা গ্রহণের জন্য সংশ্লিষ্ট থানায় হস্তান্তর করা হবে।

কুমিল্লা ব্যাটালিয়ন (১০ বিজিবি) কর্তৃপক্ষ জানায়, এই সফল অভিযান বিজিবির পেশাদারিত্ব ও সীমান্ত সুরক্ষায় অঙ্গীকারের এক উজ্জ্বল দৃষ্টান্ত। সীমান্ত এলাকায় মাদক, অস্ত্র ও যে কোনো ধরনের চোরাচালান দমনে বিজিবির অভিযান ভবিষ্যতেও অব্যাহত থাকবে।