দেশের ইতিহাসে ইনক্লুসিভ এবং বেস্ট ইলেকশন হবে : চৌদ্দগ্রামে প্রেস সচিব শফিকুল আলম

Tue, 11 Nov 2025 10:57:19 +0000

গণপ্রজাতন্ত্রী বাংলাদেশ সরকারের প্রধান উপদেষ্টার প্রেস সচিব শফিকুল আলম বলেন, খুব সুন্দর একটা ইলেকশন দেখতে পাবেন। যেটা খুবই উৎসবমূখর পরিবেশে ফ্রি, ফেয়ার এবং ইক্সক্লুসিভ হবে। দেশের সমস্ত জনগণ যেটাতে স্বতঃস্ফূর্ত অংশগ্রহণ করবে। আপনারা নিশ্চয়ই জানেন, যখন বিদেশে কোনো ইলেকশন হয়, দেখবেন টেরই পাবেন না যে নির্বাচন হচ্ছে। বাংলাদেশের যখন খুবই ভালো ইলেকশন হয়েছে বিশেষ করে তত্ত্বাবধায়ক সরকারের আমলের কয়েকটি নির্বাচন। সেসময় ছেলে-মেয়ে, বাবা-মা সবাই একসাথে ভোটকেন্দ্রে ভোট দিয়েছে। গ্রামের সমস্ত লোকজন ভোটকেন্দ্রের বাইরে অবস্থান করে আড্ডা দেয়। ইলেকশনে কে জিতবে, কে হারবে? বিষয়টি নিয়ে আলাপ আলোচনা করে। এমন একটি ইনক্লুসিভ ইলেকশনই হবে ইনশাআল্লাহ। প্রধান উপদেষ্টা প্রফেসর ড. মুহাম্মদ ইউনূস প্রমিস করেছেন, আসন্ন নির্বাচনটি বাংলাদেশের ইতিহাসের বেস্ট ইলেকশন হবে।

মঙ্গলবার (১১ নভেম্বর) সকাল ১১টায় কুমিল্লার চৌদ্দগ্রাম উপজেলার বাতিসা ইউনিয়নের কুলিয়ারা উচ্চ বিদ্যালয়ের ৪তলা বিশিষ্ট নতুন ভবনের ভিত্তি প্রস্তর স্থাপন অনুষ্ঠানে সাংবাদিকদের প্রশ্নের জবাবে তিনি এসব কথা বলেন।

রাজনৈতিক দলগুলোর মতবিরোধের বিষয়ে তিনি আরও বলেন, পলিটিক্যাল পার্টি থাকলে মতবিরোধ থাকবেই। এটাকে আমরা সিরিয়াসভাবে নিচ্ছি না। যারা পলিটিক্যাল পার্টি, যারা ঐক্যমত কমিশনের সাথে কথা বলেছেন, তারা নয় মাস ধরে খুব সুন্দরভাবে সৌহার্দ্যপূর্ণ পরিবেশে ইতিহাসের সবচেয়ে বৃহত্তম আলোচনা করেছে। আমরা আশা করছি, তাদের মধ্যে কিছু কিছু বিষয়ে যে মতবিরোধ রয়েছে, সেটা কিছু সময়ের মধ্যেই ঐক্যমতে পৌঁছবে। সবাই কিন্তু নির্বাচনের জন্য প্রস্তুতি নিয়েছে। অলরেডি বিএনপি ২৩৭টা আসনে তােদর প্রার্থী ঘোষণা করেছে। পাশাপাশি জামায়াতও বিভিন্ন জায়গায় প্রার্থী ঘোষণা করেছে। বড় বড় দলগুলো নির্বাচনমুখী। আমরা ভালো একটা নির্বাচন দেখব। দেশে ইলেকশনের জোয়ার বইছে এখন। একজন হেভিওয়েট ক্যানডিডেট এখানে আছেন। আমরা বিভিন্ন জায়গায় দেখলাম প্রচুর পোস্টার ব্যানার ।

শফিকুল আলম আরও বলেন, ১৩ নভেম্বরকে সামনে রেখে পতিত আওয়ামী লীগ এক ধরনের বিশৃঙ্খলা এবং সন্ত্রাসী কার্যক্রম করার চেষ্টা করছে। তারা দেশে নাশকতার পরিকল্পনা করছে। তবে, পুলিশ সহ আইন-শৃঙ্খলা বাহিনী এ বিষয়ে খুবই সতর্ক অবস্থানে রয়েছে। এখন পর্যন্ত সারাদেশে ৭টি বাসে আগুন দিয়েছে নাশকতাকারীরা। আমাদের ধারণা, এটা আওয়ামী লীগের লোকজনই করেছে। এসব ঘটনায় একজনকে হাতেনাতে ধরা হয়েছে রাজধানীর ডেমরা এলাকা থেকে। তার বাড়ি গোপালগঞ্জে। এছাড়াও ময়মনসিংহে একজন বাস চালককে ঘুমন্ত অবস্থায় আগুনে পুড়িয়ে মেরেছে। সবগুলো নিষিদ্ধ ঘোষিত আওয়ামী লীগের কাজ। এই কার্যক্রমের মাধ্যমে আওয়ামী লীগ প্রমাণ করেছে কেনো তাদের নিষিদ্ধ করা হয়েছে। আওয়ামী লীগ টেরোরিস্ট দল।

নির্বাচনের কাউন্টডাউন শুরু হওয়ার বিষয়ে তিনি বলেন, আগামী তিন মাসের মধ্যেই ইলেকশন হতে পারে। আশা করছি, আগামী ফেব্রুয়ারির প্রথম সপ্তাহে নির্বাচন অনুষ্ঠিত হবে। নিশ্চিত থাকুন, এবারের জাতীয় নির্বাচনটি খুবই সুন্দর একটা নির্বাচন হবে। চারটি ছাত্র সংসদ নির্বাচনেই আপনারা দেখেছেন, যে নির্বাচনগুলোতে আশি শতাংশ পর্যন্ত ভোট কাস্ট হয়েছে।

অনুষ্ঠানে বিশেষ অতিথি ছিলেন গণপ্রজাতন্ত্রী বাংলাদেশ সরকারের প্রধান উপদেষ্টার উপ-প্রেস সচিব আবুল কালাম আজাদ মজুমদার, অতিরিক্ত জেলা প্রশাসক (শিক্ষা ও আইটি) রাজিব মাহমুদ, কুমিল্লা জেলা শিক্ষা প্রকৌশল অধিদপ্তরের নির্বাহী প্রকৌশলী এস এম শাহিনুল ইসলাম, চৌদ্দগ্রাম উপজেলা নির্বাহী অফিসার জামাল হোসেন, থানার অফিসার ইনচার্জ (ওসি) মোহাম্মদ হিলাল উদ্দিন আহমেদ।

কুলিয়ারা উচ্চ বিদ্যালয় ম্যানেজিং কমিটির সভাপতি মো. দেলোয়ার হোসেন মজুমদারের সভাপতিত্বে ও বিদ্যালয়ের শিক্ষক মো. মোফাজ্জল হোসেন দুলাল এর সঞ্চালনায় এ সময় অন্যান্যের মধ্যে বক্তব্য রাখেন চৌদ্দগ্রাম উপজেলা মাধ্যমিক শিক্ষা অফিসার এ কে এম মীর হোসেন, ঠিকাদারী প্রতিষ্ঠান এম এন এন্টারপ্রাইজের স্বত্ত্বাধিকারী মো. মেজবাহ উদ্দিন আহমেদ, বিশিষ্ট শিক্ষানুরাগী ও সমাজসেবক ইসমাইল হোসেন চৌধুরী, বিদ্যালয়ের প্রধান শিক্ষক মো ইমতিয়াজ উদ্দিন ভূঁইয়া, ম্যানেজিং কমিটির অভিভাবক প্রতিনিধি মো. রেজাউল করিম মিন্টু, শিক্ষার্থী ইসরাত জাহান সুমাইয়া, রকিবুল হাসান। এ সময় বিদ্যালয়ের শিক্ষকবৃন্দ, অভিভাবকবৃন্দ সহ স্থানীয় বিভিন্ন পর্যায়ের গণ্যমান্য বক্তিবর্গ উপস্থিত ছিলেন।